text: Fire narko-bilister stoppet på halvanden time
  30 juli 2016 kl. 05.32
  En trist udvikling, siger politiet om at flere stoppes for at køre med narko i blodet. I løbet af kort til blev fire stoppet med ulovlige stoffer i blodet. 
  Lørdag var kun få timer gammel, da Syd- og Sønderjyllands Politi kunne konstatere, at fire bilister var anholdt og sigtet for at køre med euforiserende stoffer i blodet.
  - Den ene var så påvirket, at han glemte at stoppe i et T-kryds og endte i grøften, siger vagtchef Erik Lindhardt til TV SYD.
  - Det er en trist udvikling, vi oplever, siger han videre. Foruden de fire narko-påvirkede, anholdt vi også en spritbilist. Alt sammen i løbet af halvanden time.
  Politiet har fået nye metoder til at afsløre, om der er stoffer i blodet, som ikke må være der, når man kører bil. Det kan være baggrunden for at flere narko-bilister afsløres. Kørsel med euforiserende stoffer i blodet straffes på linie med stpritkørsel.
  De fire sager fra Syd- og Sønderjylland er to fra Haderslev og en fra både Vejen og Aabenraa.
  